CELEX: 32016D0419
Language: lv
Date: 2016-03-18 00:00:00
Title: Komisijas Īstenošanas lēmums (ES) 2016/419 (2016. gada 18. marts) par 2016. gada tarifikācijas zonu vienības likmju neatbilstību Īstenošanas regulas (ES) Nr. 391/2013 17. pantam (izziņots ar dokumenta numuru C(2016) 1588) (Dokuments attiecas uz EEZ)

22.3.2016   
               
               
                  LV
               
               
                  Eiropas Savienības Oficiālais Vēstnesis
               
               
                  L 75/60
               
            KOMISIJAS ĪSTENOŠANAS LĒMUMS (ES) 2016/419
      (2016. gada 18. marts)
      par 2016. gada tarifikācijas zonu vienības likmju neatbilstību Īstenošanas regulas (ES) Nr. 391/2013 17. pantam
      
         
            (izziņots ar dokumenta numuru C(2016) 1588)
         
      
      (Autentisks ir tikai teksts franču, nīderlandiešu un vācu valodā)
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2004. gada 10. marta Regulu (EK) Nr. 550/2004 par aeronavigācijas pakalpojumu sniegšanu vienotajā Eiropas gaisa telpā (Pakalpojumu sniegšanas regula) (1) un jo īpaši tās 15. panta 4. punktu,
      ņemot vērā Komisijas 2013. gada 3. maija Īstenošanas regulu (ES) Nr. 391/2013, ar ko nosaka kopīgu tarifikācijas sistēmu aeronavigācijas pakalpojumiem (2), un jo īpaši tās 17. panta 1. punkta e) apakšpunktu,
      tā kā:
      
                  (1)
               
               
                  Īstenošanas regulā (ES) Nr. 391/2013 ir noteikta kopīga tarifikācijas sistēma aeronavigācijas pakalpojumiem. Kopīgā tarifikācijas sistēma ir būtisks elements, lai tiktu sasniegti darbības uzlabošanas sistēmas mērķi, kā noteikts Eiropas Parlamenta un Padomes Regulas (EK) Nr. 549/2004 (3) 11. pantā un Komisijas Īstenošanas regulā (ES) Nr. 390/2013 (4).
               
            
                  (2)
               
               
                  Komisijas Īstenošanas lēmums 2014/132/ES (5) izvirza Savienības mēroga darbības uzlabošanas mērķus, tostarp izmaksu efektivitātes mērķi maršruta aeronavigācijas pakalpojumiem, ko izsaka noteiktās vienības cenās par šo pakalpojumu sniegšanu, attiecībā uz otro pārskata periodu, kas aptver 2015.–2019. gadu.
               
            
                  (3)
               
               
                  Saskaņā ar Īstenošanas regulas (ES) Nr. 391/2013 17. panta 1. punkta b) un c) apakšpunktu Komisija atbilstoši minētās regulas 9. panta 1. un 2. punktā noteiktajām prasībām izvērtē 2015. gada tarifikācijas zonu vienības likmes, ko dalībvalstis tai iesniegušas līdz 2014. gada 1. jūnijam. Izvērtējumā pārbauda minēto vienības likmju atbilstību Īstenošanas regulām (ES) Nr. 390/2013 un (ES) Nr. 391/2013.
               
            
                  (4)
               
               
                  Komisija ir veikusi vienības likmju izvērtēšanu ar Eirokontroles Darbības izvērtēšanas iestādes un Centrālā maršruta maksājumu biroja atbalstu, izmantojot dalībvalstu līdz 2015. gada 1. jūnijam iesniegtos datus un papildu informāciju, kā arī valstu uzraudzības iestāžu ziņojumus par izmaksām, kurām nepiemēro izmaksu dalīšanas mehānismu, kas iesniegti saskaņā ar Īstenošanas regulas (ES) Nr. 391/2013 14. panta 2. punkta f) apakšpunktu. Komisijas izvērtējumā ņēma vērā arī paskaidrojumus un labojumus, kas izdarīti pirms apspriedes par 2016. gada maršruta pakalpojumu vienības likmēm, kura notika 2015. gada 25. un 26. jūnijā, piemērojot Īstenošanas regulas (ES) Nr. 391/2013 9. panta 1. punktu, kā arī dalībvalstu veiktās vienības likmes korekcijas pēc turpmākas saziņas ar Komisiju.
               
            
                  (5)
               
               
                  Pamatojoties uz šo novērtējumu, ņemot vērā Komisijas Īstenošanas lēmumu (ES) 2015/670 (6) un Komisijas Īstenošanas lēmumu (ES) 2016/420 (7), Komisija saskaņā ar Īstenošanas regulas (ES) Nr. 391/2013 17. panta 1. punkta e) apakšpunktu ir secinājusi, ka Beļģijas, Francijas, Luksemburgas, Nīderlandes un Vācijas 2016. gada tarifikācijas zonu vienības likmes nav saskaņā ar Īstenošanas regulām (ES) Nr. 390/2013 un (ES) Nr. 391/2013.
               
            
                  (6)
               
               
                  Īstenošanas regulas (ES) Nr. 390/2013 11. panta 1. punktā paredzēts, ka dalībvalstu valsts uzraudzības iestādes izstrādā darbības uzlabošanas plānus, kuros ietverti Savienības mēroga darbības mērķiem atbilstoši mērķi. Saskaņā ar Īstenošanas regulas (ES) Nr. 391/2013 11. panta 2. punktu un IV pielikumu vienības likmes aprēķina, pamatojoties uz noteiktajām maršruta izmaksām un prognozētajām pakalpojumu vienībām, kas norādītas dalībvalsts darbības uzlabošanas plānā, t. i., maršruta aprēķinātajās vienotajās izmaksās. Kamēr Beļģijas, Francijas, Luksemburgas, Nīderlandes un Vācijas darbības uzlabošanas mērķi nav atzīti par atbilstošiem Savienības mēroga mērķiem, uz to pamata aprēķinātās vienības likmes nevar atzīt par atbilstošām Īstenošanas regulām (ES) Nr. 390/2013 un (ES) Nr. 391/2013.
               
            
                  (7)
               
               
                  Saskaņā ar Īstenošanas regulas (ES) Nr. 391/2013 17. panta 1. punkta e) apakšpunktu attiecīgās dalībvalstis būtu jāinformē par Komisijas secinājumiem.
               
            
                  (8)
               
               
                  Saskaņā ar 17. panta 1. punkta e) apakšpunktu dalībvalstis viena mēneša laikā iesniedz Komisijai pārskatītas vienības likmes,
               
            IR PIEŅĒMUSI ŠO LĒMUMU.
      1. pants
      Šā lēmuma pielikumā dotās 2016. gada tarifikācijas zonu vienības likmes nav saskaņā ar Īstenošanas regulām (ES) Nr. 390/2013 un (ES) Nr. 391/2013.
      2. pants
      Šis lēmums ir adresēts Beļģijas Karalistei, Vācijas Federatīvajai Republikai, Francijas Republikai, Luksemburgas Lielhercogistei un Nīderlandes Karalistei.
      
         Briselē, 2016. gada 18. martā
         
            
               Komisijas vārdā –
            
            
               Komisijas locekle
            
            Violeta BULC
         
      
      
         (1)  OV L 96, 31.3.2004., 10. lpp.
      
      
         (2)  OV L 128, 9.5.2013., 31. lpp.
      
      
         (3)  Eiropas Parlamenta un Padomes 2004. gada 10. marta Regula (EK) Nr. 549/2004, ar ko nosaka pamatu Eiropas vienotās gaisa telpas izveidošanai (pamatregula) (OV L 96, 31.3.2004., 1. lpp.).
      
         (4)  Komisijas 2013. gada 3. maija Īstenošanas regula (ES) Nr. 390/2013, ar ko nosaka aeronavigācijas pakalpojumu un tīkla funkciju darbības uzlabošanas sistēmu (OV L 128, 9.5.2013., 1. lpp.).
      
         (5)  Komisijas 2014. gada 11. marta Īstenošanas lēmums 2014/132/ES noteikt gaisa satiksmes pārvaldības tīkla Savienības mēroga darbības uzlabošanas mērķus un brīdinājuma robežvērtības otrajam pārskata periodam no 2015. līdz 2019. gadam (OV L 71, 12.3.2014., 20. lpp.).
      
         (6)  Komisijas 2015. gada 27. aprīļa Īstenošanas lēmums (ES) 2015/670 par 2015. gada tarifikācijas zonu vienības likmju atbilstību Īstenošanas regulas (ES) Nr. 391/2013 17. pantam (OV L 110, 29.4.2015., 25. lpp.).
      
         (7)  Komisijas 2016. gada 18. marta Īstenošanas lēmums (ES) 2016/420 par 2015. gada tarifikācijas zonu vienības likmju neatbilstību Īstenošanas regulas (ES) Nr. 391/2013 17. pantam (skatīt šā Oficiālā Vēstneša 63. lpp.).
      
         PIELIKUMS
         
            Iesniegtās 2016. gada maršruta tarifikācijas zonu vienības likmes, par kurām konstatēts, ka tās nav atbilstošas
         
         
                      
                  
                  
                     Tarifikācijas zona
                  
                  
                     Iesniegtā 2016. gada maršruta vienības likme valsts valūtā (*) (ISO kods)
                  
               
                     1
                  
                  
                     Beļģija–Luksemburga
                  
                  
                     65,41
                  
               
                     2
                  
                  
                     Francija
                  
                  
                     67,54
                  
               
                     3
                  
                  
                     Vācija
                  
                  
                     82,59
                  
               
                     4
                  
                  
                     Nīderlande
                  
                  
                     67,00
                  
               
            (*)  Šajās vienības likmēs nav ietverta administratīvās vienības likme, kas minēta Īstenošanas regulas (ES) Nr. 391/2013 18. panta 1. punktā un ko piemēro valstīm, kuras pievienojušās Eirokontroles daudzpusējam nolīgumam par maksājumiem maršrutā.